
Preteky do vrchu mieria na SLOVAKIA RING. Na štarte 
aj Maťo Homola
Orechová Potôň, 6.10.2026 - SLOVAKIA RING bude počas víkendu 10. - 11. októbra 2026 dejiskom ďalšieho kola DYNAMAX Medzinárodných majstrovstiev Slovenskej republiky v pretekoch automobilov do vrchu. Netradičné „kopce“ na pretekárskom okruhu prinesú súboje s časom, 
viac ako 40 prihlásených jazdcov a mimoriadne pestrú pretekársku techniku. Medzi najväčšie lákadlá patrí štart Maťa Homolu, ktorý sa po zdravotnej pauze úspešne vracia do súťažného kolotoča.
Preteky automobilov do vrchu si väčšina fanúšikov spája s uzatvorenými horskými cestami, serpentínami a divákmi stojacimi pozdĺž trate. Na SLOVAKIA RINGU to bude trochu inak. HILL CLIMB RACE SLOVAKIA RING prenesie túto tradičnú motoristickú disciplínu do prostredia profesionálneho pretekárskeho okruhu.
Súťažná trať bude mať dĺžku 3 200 metrov, štartovať sa bude pri výjazde z boxovej uličky a cieľ bude situovaný pri jej vjazde. V sobotu aj v nedeľu absolvujú jazdci dve tréningové a následne dve súťažné jazdy. O konečnom poradí rozhodne súčet časov dvoch najlepších súťažných jázd. 
Podujatie má štatút medzinárodnej súťaže a okrem DYNAMAX Medzinárodných majstrovstiev SR 
sa počas víkendu bude bojovať aj o body do Majstrovstiev SR historických automobilov, Slovenského kopcového pohára, Toyota Yaris GR Cupu a Slovenskej trofeje historických automobilov pravidelnosti. 
Maťo Homola pokračuje v úspešnom návrate
Jedným z najsledovanejších mien bude nepochybne Maťo Homola, ktorý sa po zdravotných problémoch postupne vracia do súťažného kolotoča. Prvý štart po vynútenej zdravotnej prestávke absolvoval na predchádzajúcich pretekoch do vrchu Huty a návrat mu vyšiel najlepším možným spôsobom – zvíťazil.
Na SLOVAKIA RINGU sa predstaví s Hyundai i30 N TCR tímu BRP Motorsport. 
Pre jedného z najznámejších slovenských okruhových pretekárov pôjde zároveň o zaujímavú kombináciu – prostredie domáceho pretekárskeho okruhu, ktoré veľmi dobre pozná, tentoraz v úplne inom formáte pretekov automobilov do vrchu.
Viac ako 40 jazdcov a mimoriadne pestrá technika
Aktuálna štartová listina obsahuje už viac ako 40 prihlásených jazdcov a ponúka veľmi zaujímavú zmes moderných pretekárskych špeciálov, rely áut, cestovných vozidiel, prototypov, monopostov 
aj historickej techniky.
Okrem Maťa Homolu sa diváci môžu tešiť napríklad na Martina Koiša s Fordom Fiesta Rally4, Patrika Dilonga s Mitsubishi Lancer Evo VIII či Petra Salona s ďalším Hyundai i30 N TCR.
Atraktívnu skupinu športových prototypov a monopostov zastúpia napríklad Mojmír Čambal 
s Normou M20 FC, Martin Juhás s Lolou B03/51, Marcel Beník s Lucchini SN 89/90 či Tomáš Beník 
s Reynard Lotus Formula Opel. Historickú techniku spestrí okrem iných aj legendárna Škoda 130 RS Gabriely Kramlovej či Audi Quattro Jána Šimu.
Samostatnú kapitolu predstavuje Toyota Yaris GR Cup, ktorý na SLOVAKIA RING privedie ďalšiu skupinu jazdcov. Pestrosť štartového poľa je pritom jednou z najväčších predností pretekov do vrchu – na jednej trati a počas jediného podujatia môže divák vidieť techniku rôznych generácií 
aj koncepcií.
„Kopce“ z pohodlia krytej tribúny
Práve SLOVAKIA RING ponúkne fanúšikom možnosť sledovať preteky do vrchu trochu inak, než býva pri tejto disciplíne zvykom. Namiesto presúvania sa po horskej trati si budú môcť vychutnať pretekárske dianie z pohodlia krytej hlavnej tribúny a sledovať súboje jazdcov s časom v bezpečnom a komfortnom prostredí pretekárskeho areálu.
Program sa začne v sobotu aj v nedeľu o 9.00 h prvou tréningovou jazdou. Po dvoch tréningoch bude o 11.00 h nasledovať prvá súťažná jazda a po nej druhá. Vyhlásenie výsledkov a odovzdávanie cien 
je v oba dni naplánované na 14.00 h. 
Pre fanúšikov automobilového športu je to zároveň príležitosť vidieť na jednom mieste vozidlá, 
ktoré sa pri klasických okruhových pretekoch vedľa seba prakticky nikdy nestretnú.
Nestačí Vám pozerať sa? Vyskúšajte si trať v kategórii OPEN
HILL CLIMB RACE SLOVAKIA RING však nebude iba pozvánkou pre divákov. Organizátori myslia 
aj na aktívnych vodičov a motoristických nadšencov, ktorí by si chceli atmosféru pretekov vyskúšať 
z opačnej strany bariéry.
Práve pre nich je pripravená kategória OPEN, ktorá ponúka možnosť zajazdiť si na rovnakej trati 
a vyskúšať si jazdu proti času. Je to zaujímavá príležitosť predovšetkým pre jazdcov, ktorí pravidelne navštevujú Track Days či voľné jazdy na SLOVAKIA RINGU a radi by si tentoraz vyskúšali niečo úplne iné.
Namiesto klasických okruhových kôl tak môžu absolvovať trať pripravenú v štýle pretekov automobilov do vrchu a zároveň si porovnať svoje schopnosti aj dosiahnutý čas. Pre mnohých môže byť práve OPEN prvým kontaktom s touto motoristickou disciplínou.
HILL CLIMB RACE SLOVAKIA RING tak počas víkendu 10. – 11. októbra spojí profesionálny motoristický šport, atraktívnu a mimoriadne rôznorodú techniku s možnosťou aktívneho jazdenia. Či už chcete z krytej tribúny sledovať Maťa Homolu a ďalších slovenských „kopciarov, “ alebo si chcete 3,2-kilometrovú trať vyskúšať sami, druhý októbrový víkend bude SLOVAKIA RING patriť pretekom automobilov do vrchu.
Viac informácií o podujatí nájdete po kliknutí TU.

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť. 
SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom off-road areáli a užiť si relax v hoteli. Súčasťou širšieho areálu je aj Malkia Park - útočisko pre exotické zvieratá. K novým atrakciám patrí tiež Vojenské múzeum. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie. Poslednou akvizíciou v areáli je špičkové Slovenské motokárové centrum a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.
GENERÁLNYM REKLAMNÝM PARTNEROM OKRUHU JE OMV SLOVENSKO.

